Document ID: 32002R2150

Uredba (ES) št. 2150/2002 Evropskega parlamenta in Sveta
z dne 25. novembra 2002
o statistiki odpadkov
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285 Pogodbe,
ob upoštevanju predlogov Komisije [1],
ob upoštevanju mnenja Ekonomsko-socialnega odbora [2],
v skladu s postopkom iz člena 251 Pogodbe [3],
ob upoštevanju naslednjega:
(1) Skupnost za nadzor izvajanja politike ravnanja z odpadki potrebuje redno statistiko Skupnosti o nastajanju in ravnanju z odpadki iz poslovnih subjektov in zasebnih gospodinjstev. S tem je postavljena osnova za nadzorovanje skladnosti z načeli o največji možni predelavi in varnem odstranjevanju odpadkov. Statistični instrumenti so potrebni tudi za oceno skladnosti z načeli o preprečevanju nastajanja odpadkov in za vzpostavitev povezave med podatki o nastajanju odpadkov in med globalnimi, nacionalnimi in regionalnimi katastri o izrabi virov.
(2) Treba je opredeliti strokovne izraze za opis odpadkov in ravnanje z odpadki, da se zagotovi primerljivost rezultatov v statistiki odpadkov.
(3) Politika Skupnosti o ravnanju z odpadki je postavila vrsto načel, ki morajo biti upoštevana pri enotah, kjer nastajajo odpadki in pri ravnanju z odpadki. Zaradi tega je treba nadzorovati odpadke na različnih mestih njihovega pretoka od nastajanja, zbiranja, predelave in odstranjevanja.
(4) Uredba Sveta (ES) št. 322/97 z dne 17. februarja 1997 o statističnih podatkih Skupnosti [4].
(5) Zaradi zagotavljanja primerljivih rezultatov mora biti statistika o odpadkih izdelana po določenem sistemu razdelitve, v ustrezni obliki in v določenem roku po zaključku referenčnega leta.
(6) Ker cilja predlaganih ukrepov, namreč postaviti osnove za uvajanje statistike Skupnosti o nastajanju, predelavi in odstranjevanju odpadkov, države članice ne morejo zadovoljivo doseči, ker je treba opredeliti strokovne izraze za opis odpadkov in ravnanje z njimi in zagotoviti primerljivost statističnih podatkov, ki jih pošiljajo države članice, pač pa je ta cilj laže dosegljiv na ravni Skupnosti, lahko Skupnost sprejme ukrepe v skladu z načelom subsidiarnosti, kot je določeno v členu 5 Pogodbe. V skladu z načelom sorazmernosti, kot je določeno v navedenem členu, ta uredba ne bo presegla okvira, potrebnega za izpolnitev cilja predlaganih ukrepov.
(7) Države članice lahko potrebujejo prehodno obdobje za vzpostavitev svojih statistik o odpadkih za vse ali nekatere od gospodarskih dejavnosti A, B in G do Q v NACE REV 1, kakor jih določa Uredba Sveta (EGS) št. 3037/90 z dne 9. oktobra 1990 o statistični klasifikaciji gospodarskih dejavnosti v Evropski skupnosti [5], za katere so pri njihovem nacionalnem statističnem sistemu potrebne obsežne prilagoditve.
(8) Ukrepi, potrebni za izvajanje te uredbe, se sprejmejo v skladu z Odločbo Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [6].
(9) Komisija se je posvetovala z Odborom za statistični program -
SPREJELA NASLEDNJO UREDBO:
Člen 1
Cilj
1. Cilj te uredbe je postavitev okvira za izdelavo statistike Skupnosti o nastanku, predelavi in odstranjevanju odpadkov.
2. Države članice in Komisija izdelajo, vsaka na svojem področju pristojnosti, statistiko Skupnosti o nastanku, predelavi in odstranjevanju odpadkov, razen za radioaktivne odpadke, za katere velja druga zakonodaja.
3. Statistika bo zajemala naslednja področja:
(a) Nastajanje odpadkov po Prilogi I;
(b) Predelava in odstranjevanje odpadkov po Prilogi II;
(c) Po pilotni študiji iz člena 5: uvoz in izvoz odpadkov, za katere se podatki ne zbirajo po Uredbi Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje [7], v skladu s Prilogo III.
4. Pri izdelavi statistike države članice in Komisija upoštevajo statistično nomenklaturo, urejeno predvsem po snoveh, iz Priloge III.
5. Komisija v skladu s postopkom iz člena 7(2) izdela tabelo primerljivosti med statistično nomenklaturo iz Priloge III in seznamom odpadkov, določenim z Odločbo Komisije 2000/532/ES [8].
Člen 2
Opredelitve pojmov
Za namene in v okviru te uredbe pomenijo:
(a) "odpadki" vsako snov ali predmet, kakor so opredeljeni v členu 1(a) Direktive Sveta 75/442/EGS z dne 15. julija 1975 o odpadkih [9];
(b) "ločeno zbrane vrste odpadkov" odpadke iz gospodinjstva in podobne odpadke, ki jih ločeno po vrstah zbirajo javne službe, neprofitne organizacije in zasebna podjetja, ki delujejo na področju organiziranega zbiranja odpadkov;
(c) "recikliranje odpadkov" ponovno uporabo v smislu opredelitve v členu 3(7) Direktive Evropskega parlamenta in Sveta 94/62/ES z dne 20. decembra 1994 o embalaži in odpadni embalaži [10];
(d) "predelava odpadkov" vsako od operacij, predvidenih v Prilogi II. B k Direktivi 75/442/EGS;
(e) "odstranjevanje odpadkov" vsako od operacij, predvidenih v Prilogi II. A k Direktivi 75/442/EGS;
(f) "naprave za predelavo ali odstranjevanje odpadkov" naprave, za katere je potrebno dovoljenje ali registracija po členih 9, 10 ali 11 Direktive 75/442/ES;
(g) "nevarni odpadki" vse odpadke, kot so opredeljeni v členu 1(4) Direktive Sveta 91/689/EGS z dne 12. decembra 1991 o nevarnih odpadkih [11];
(h) "nenevarni odpadki" odpadke, ki ne spadajo pod točko (g);
(i) "sežiganje odpadkov" termično obdelavo odpadkov v sežigalnici, kakor je opredeljena v členu 3(4) ali v napravi za sosežig, kakor je opredeljena v členu 3(5) Direktive 2000/76/ES Evropskega parlamenta in Sveta z dne 4. decembra 2000 o sežiganju odpadkov [12];
(j) "odlagališče" prostor za odlaganje odpadkov, kakor je opredeljen v členu 2(g) Direktive Sveta 1999/31/ES z dne 26. aprila 1999 o odlagališčih odpadkov [13];
(k) "zmogljivost sežigalnih naprav" največjo zmogljivost za sežig odpadkov v tonah na leto ali v gigajoulih;
(l) "zmogljivost naprav za recikliranje" največjo zmogljivost za recikliranje odpadkov v tonah na leto;
(m) "zmogljivost odlagališč" ostanek zmogljivosti odlagališča (ob koncu referenčnega leta) za bodoče odlaganje odpadkov v kubičnih metrih;
(n) "zmogljivost drugih naprav za odstranjevanje" zmogljivost naprav za odstranjevanje odpadkov v tonah na leto.
Člen 3
Zbiranje podatkov
1. Države članice pridobivajo podatke, ki morajo ustrezati pogojem o kakovosti in točnosti, opredeljenim po postopku iz člena 7(2), in so potrebni za opis značilnosti, navedenih v prilogah I in II, s pomočjo:
- raziskovanj,
- upravnih ali drugih virov, kot so na primer poročila, predpisana z zakonodajo Skupnosti o ravnanju z odpadki,
- statističnih ocen na osnovi vzorcev ali ocen ocenjevalcev na področju odpadkov ali
- kombinacije teh možnosti.
Zaradi zmanjševanja obremenitev enot poročanja imajo nacionalni organi in Komisija dostop do virov upravnih podatkov pod pogojem, da upoštevajo omejitve in pogoje, ki jih na svojih področjih pristojnosti določi vsaka država članica in Komisija.
2. Da se znižajo upravne obremenitve malih podjetij, so podjetja z manj kot desetimi zaposlenimi izvzeta iz pregledov, razen če znatno ne prispevajo k nastajanju odpadkov.
3. Države članice izdelajo statistične rezultate po sistemu razdelitve, določenem v prilogah I in II.
4. Izjeme iz odstavka 2 morajo biti skladne s cilji o obsegu in kakovosti podatkov, navedenimi v oddelku 7(1) prilog I in II.
5. Države članice pošljejo Eurostatu rezultate, vključno z zaupnimi podatki, v primerni obliki in v določenem časovnem roku po koncu ustreznega referenčnega obdobja, določenega v prilogah I in II.
6. Obdelava zaupnih podatkov in prenos teh podatkov se, kot je predvideno v odstavku 5, izvede v skladu z veljavnimi predpisi Skupnosti o zaupnosti statističnih podatkov.
Člen 4
Prehodno obdobje
1. V prehodnem obdobju lahko Komisija na zahtevo države članice in po postopku iz člena 7(2) dovoli odstopanja od določb oddelka 5 v prilogah I in II. To prehodno obdobje ne sme presegati:
(a) dveh let po začetku veljavnosti te uredbe za pripravo rezultatov iz oddelka 8(1)(1), postavka 16 (servisne dejavnosti) Priloge I in iz oddelka 8(2) Priloge II;
(b) treh let po začetku veljavnosti te uredbe za pripravo rezultatov iz oddelka 8(1)(1), postavka 1 (poljedelstvo, lov in gozdarstvo) in 2 (ribištvo) Priloge I.
2. Odstopanja, navedena v odstavku 1, se lahko odobrijo posameznim državam članicam samo za podatke iz prvega referenčnega leta.
3. Komisija pripravi program pilotnih študij o odpadkih iz gospodarskih dejavnosti, navedenih v odstavku 1(b), ki jih izvedejo države članice. Cilj pilotnih študij je razvoj metodologije za pridobitev zanesljivih podatkov po načelih statistike Skupnosti, določenih v členu 10 Uredbe (ES) št. 322/97.
Komisija krije do 100 % stroškov pilotnih študij. Na osnovi zaključkov iz pilotnih študij sprejme Komisija potrebne izvedbene ukrepe po postopku iz člena 7(2).
Člen 5
Uvoz in izvoz odpadkov
1. Komisija pripravi program pilotnih študij o uvozu in izvozu odpadkov, ki jih izvedejo države članice. Namen pilotnih študij je priprava metodologije za pridobitev zanesljivih podatkov na načelih statistike Skupnosti, kakor določa člen 10 Uredbe (ES) št. 322/97.
2. Program pilotnih študij Komisije mora biti usklajen z vsebino prilog I in II, zlasti glede obsega in zajemanja odpadkov, skupin odpadkov za uvrstitev odpadkov, referenčnih let in periodičnosti, upoštevajoč obveznosti poročanja po Uredbi (EGS) št. 259/93.
3. Komisija krije do 100 % stroškov izvedbe pilotnih študij.
4. Na osnovi zaključkov iz pilotnih študij Komisija obvesti Evropski parlament in Svet o možnostih priprave statistik za dejavnosti in značilnosti, ki jih je zajela pilotska študija o uvozu in izvozu odpadkov. Komisija sprejme potrebne izvedbene ukrepe po postopku iz člena 7(2).
5. Pilotne študije se izvedejo najkasneje v treh letih po začetku veljavnosti te uredbe.
Člen 6
Izvedbeni ukrepi
Ukrepi, potrebni za izvajanje te uredbe, se sprejmejo po postopku iz člena 7(2). Vključujejo naslednje ukrepe:
(a) za prilagajanje gospodarskemu in tehničnemu razvoju pri zbiranju in statistični obdelavi podatkov kakor tudi pri obdelavi in prenosu rezultatov;
(b) za prilagoditev specifikacij, navedenih v prilogah I, II in III;
(c) za pripravo rezultatov skladno s členom 3(2), (3) in (4), upoštevajoč gospodarsko strukturo in tehnične pogoje v državi članici; s temi ukrepi se lahko posamezni državi članici dovoli, da za posamezne postavke v sistemu razčlenitve ne pošlje podatkov, če je s tem vpliv na kakovost statistike dokazano samo omejen. V vsakem primeru pa je pri teh izjemah treba ugotoviti skupno količino odpadkov za vsako postavko, navedeno v oddelku 2(1) in 8(1) Priloge I;
(d) za opredelitev meril za oceno ustrezne kakovosti in za vsebino poročil o kakovosti, kakor določa oddelek 7 prilog I in II;
(e) za pripravo ustrezne oblike posredovanja rezultatov držav članic v dveh letih po začetku veljavnosti te uredbe;
(f) za sestavo seznama dovoljenih prehodnih obdobij in odstopanj za države članice, kakor določa člen 4;
(g) za izvedbo rezultatov pilotnih študij, kakor določata člena 4(3) in 5(1).
Člen 7
Postopek Odbora
1. Komisiji pomaga Odbor za statistični program, ustanovljen s Sklepom Sveta 89/382/EGS, Euratom [14].
2. Pri sklicevanju na ta odstavek se uporabljata člena 5 in 7 Sklepa 1999/468/ES ob upoštevanju določb člena 8 Sklepa.
Obdobje iz člena 5(6) Sklepa 1999/468/ES se določi na tri mesece.
3. Odbor sprejme svoj poslovnik.
4. Komisija pošlje odboru, ustanovljenem z Direktivo 75/442/EGS, osnutek ukrepov, ki jih namerava predložiti Odboru za statistični program.
Člen 8
Poročilo
1. Komisija pošlje v petih letih po datumu začetka veljavnosti te uredbe in nato vsaka tri leta Evropskemu parlamentu in Svetu poročilo o statistikah, izdelanih po tej uredbi in zlasti o njihovi kakovosti in obremenitvah poslovnih subjektov.
2. Komisija pošlje v dveh letih po datumu začetka veljavnosti te uredbe Evropskemu parlamentu in Svetu predlog za opustitev obveznih poročil, ki se prekrivajo.
3. Komisija pošlje v dveh letih po datumu začetka veljavnosti te uredbe Evropskemu parlamentu in Svetu poročilo o napredku v pilotnih študijah iz člena 4(3) in člena 5(1). Po potrebi Komisija predlaga revizijo pilotnih študij, o čemer se odloči po postopku iz člena 7(2).
Člen 9
Začetek veljavnosti
Ta uredba začne veljati dvajseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. novembra 2002

Labels: 12
3
19
20